钦定古今图书集成/方舆汇编/职方典/第1435卷 > 《灵宝观》
## 钦定古今图书集成/方舆汇编/职方典/第1435卷 > 《灵宝观》

度西山巅，涉落桑江，豁然川夷野旷，中石山绵延，直
抵北流之西。其南跨大江之半，勾漏城也。距今邑凡
十里，群峰屹然如中天。观阙旌旄棨戟，武库五兵，森
罗在上。而道出其间，行者皆惊愕不敢前。灵宝观盖
直当其门户，观后石峰千仞，独以一柱擎天而朝，宸
奎阁藏其迹。案《图经》，此有观久矣，南汉始更今名。殿
庭卑隘，门径荒芜，碑碣可考可询，令人慨叹不已。然土木虽俭陋，而气象雄古。云物轮菌，真仙灵所宅。香
火迅扫，虽无人而圭璧照耀，云汉昭回，自有神物护
持之。左右数里，虽绝无居者，岂仙圣之意乐闲旷，厌
嚣烦，故不欲廛井畜牧之混其所也？观东百馀步，临
大道，旁有《龙潭洞》，披荆榛而入，俯伏蹲踞，渊渟幽閟，
冷袭毛骨村甿。云神龙所蛰伏，勿以瓦砾投也。观后
二小洞，南向者曰“太阳”，有浮屠像。其北曰“太阴”，浅塞
不通。然名义无所稽苐，恐俚语以南北分“阴阳”耳，故
附书之，或有知其详者。